Esimiestehtävistään epäasiallisen käytöksen vuoksi vapautetun baletinjohtajan Kenneth Greven jäähyväisgaalailta pidetään 26. toukokuuta. Kansallisooppera pohtii vielä tilaisuuden nimeä.

Kansallisoopperan ja -baletin verkkosivuilla poseeraa ruudun leveydeltä Prinssi Rohkean näköinen hymyilevä mies, Kenneth Greve (49). Miehen rinnan yli kulkee teksti: Kiitoksin, Kenneth.

Näin Ooppera mainostaa väistyvän balettijohtajan kunniaksi järjestettävää näyttävää gaalailtaa. Lähes kolmen tunnin ajan on tarkoitus juhlia Greven 10-vuotista kautta baletin johdossa.

Tilanne lienee Oopperalle kiusallinen. Skandaali Kenneth Greven ympärillä ei ole vielä laantunut. Loppuunmyytyä tilaisuutta ei kuitenkaan tee mieli peruuttaa.

Oopperan viestintäjohtaja Liisa Riekki vahvistaa, että Greven jäähyväisgaala pidetään alkuperäisten suunnitelmien mukaan 26. toukokuuta. Tilaisuudelle harkitaan kuitenkin uutta nimeä.

– Gaalan alustava ohjelmarunko varmistui juuri. Nyt pohdimme tilaisuuden nimeä lähipäivinä. Nimi muuttunee.

Riekin mukaan yleisölle on annettava tilaisuus halutessaan reagoida ajoissa juhlaillan mahdolliseen uuteen nimeen.

Greve-kohun myötä lippunsa on toistaiseksi peruuttanut vain kymmenkunta ihmistä.

Kansallisbaletin tanssijoista kukaan ei Riekin tietojen mukaan ole kieltäytynyt esiintymästä tilaisuudessa. Juhlagaalassa nähdään katkelmia Greven johtajakauden ikimuistoisimmiksi sanotuista esityksistä, ei kuitenkaan hänen omia koreografioitaan.

Oopperassa on sovittu, että Greve ei toistaiseksi puolustele

Baletinjohtaja Greve pakkaa Riekin mukaan Suomessa parhaillaan muuttolaatikoita. Miehen on tarkoitus pikimmiten muuttaa perheineen Ranskaan ja hoitaa sieltä pestiään jäljellä olevat reilut kolme kuukautta.

Haastatteluja Greve ei anna, näin on yhdessä Oopperatalon johdon kanssa sovittu, Riekki sanoo.

– Olemme ajatelleet, että on parasta antaa kohun laantua rauhassa. Kennethillä olisi kyllä ymmärrettävästi haluja puolustautua.

Baletin arjessa Greve ei enää ole millään lailla mukana. Hänellä on kuitenkin pestinsä loppuun, 31. heinäkuuta asti, taiteellinen ja juridinen vastuu.

Kohu baletinjohtaja Kenneth Greven ympärillä alkoi kolme viikkoa sitten, kun balettanssijat nostivat esiin esimiehensä vuosikausia jatkuneen epäasiallisen käytöksen ja seksuaalisen häirinnän. Esimerkkeinä mainittiin Greven kielenkäyttö liittyen tanssijan ulkonäköön tai yksityiselämän piiriin kuuluviin asioihin.

Oopperan johto vapautti balettijohtajan esimiestehtävistään – vain neljä kuukautta ennen tämän kymmenvuotisen pestin päättymistä 31.7.

Kenneth Greve aloitti Kansallisbaletin taiteellisena johtajana vuonna 2008.

Lue myös:

Analyysi: Baletin johtamisongelmat olivat tiedossa jo vuosia sitten. Miksi niihin tartuttiin vasta nyt?

Kansallisbaletin johtaja Kenneth Greve vapautettu esimiestehtävistä epäasiallisen käytöksen vuoksi – jatkaa kautensa loppuun

Svenska Yle: Kansallisoopperan pääjohtaja Päivi Kärkkäinen sai palautetta suoraan tanssijalta Kenneth Greven epäasiallisesta käytöksestä

Tanssijoiden edunvalvoja: Kenneth Greve vertasi meitä pimeyden voimiin

Kansallisoopperan pääjohtaja Greve-kohusta: "Nyt on parempi rauhoittaa tilanne"